Preşedintele PNL, Nicolae Ciucă, a vorbit luni despre comasarea alegerilor, precizând că cinci rânduri de alegeri într-un singur an sunt "cât se poate de obositoare" şi că e bine să fie luată o decizie politică în acest sens.
"Desfăşurarea alegerilor are la bază un suport legislativ. Decizia calendarului electoral se stabileşte prin hotărâre de guvern. Ca atare, în acest moment, ştiu că au fost discutate mai multe elemente de calendar electoral pentru anul viitor, existând mai multe opţiuni. Ceea ce vă pot spune este următorul aspect: analiza noastră absolut generală, fără să ne ducem pe date, pe termene şi aşa mai departe, ne-a relevat faptul că pentru orice om aproape cinci rânduri de alegeri sunt cât se poate de obositoare şi apare această problemă ca la final oamenii să fie atât de uzaţi, ca să folosesc acest termen, şi de sătui de ceea ce poate să însemne campania electorală, ca partea finală a alegerilor să ne găsească fără prea mulţi votanţi. Motiv pentru care este bine să gândim, să analizăm, să luăm o decizie politică faţă de numărul rândurilor de alegeri la care vom solicita populaţia să vină să îşi exercite dreptul", a afirmat Nicolae Ciucă, potrivit Agerpres.
Nicolae Ciucă a mai precizat că a discutat cu PSD "de principiu, ideea, necesitatea unei comasări", dar că nu s-a vorbit şi în detaliu despre această problemă.
"Am discutat, de principiu, ideea, necesitatea unei comasări. Care dintre ele, când?… Nu am discutat", a spus el.